
Zagrebački kvartovi kulture 23. i 24. svibnja u Lučkom!
 
Zagreb, 20. svibnja - Nakon Dugava, Podsuseda i Kruga, Zagrebački kvartovi kulture sele u Lučko i tijekom 23. i 24. svibnja bogatim kulturno-umjetničkim sadržajem obogaćuju taj kvart. U dvodnevnom programu - koji uključuje koncerte, kazališne i plesne predstave za djecu, filmske projekcije, radionice, izvedbe suvremenog cirkusa - moći će uživati sve generacije.  
Subotnji program počinje u 16:00 sati i na samom početku svim zainteresiranima nudi novi doživljaj i vizuru vlastitog kvarta – kroz radionicu fotografije pod vodstvom fotografkinje Sanje Bistričić Srića. Uslijedit će simbolični dovršetak i predstavljanje novog murala umjetnika Igora Taritaša na zidu Osnovne škole Lučko pod nazivom Avion nade. Program uključuje razgovor s umjetnikom Taritašom pod vodstvom kustosice Ane Kovačić. Kroz ovaj program, Mural u kvartu, lokalni umjetnici i umjetnice stvaraju radove koji nastaju u dijalogu s konkretnim kvartom i lokacijom - njezinom poviješću, atmosferom, svakodnevicom i ljudima.
Od 17:00 sati kroz centralni dio naselja odzvanjat će glazba - naime, marš kroz kvart u izvedbi Zagrebačkog orkestra ZET-a postao je već prepoznatljiv događaj manifestacije i označava službeni početak još jednog izdanja Zagrebačkih kvartova kulture.
Program koji slijedi oduševit će najmlađe: u 17:30 sati bit će izvedena predstava Dijete sreće Gradskog kazališta Žar ptica. Riječ je o hrvatskoj adaptaciji svjetski poznate i nagrađivane australske dječje predstave u režiji autora Davida Collinsa čaroliju mime, pantomime, fizičke komedije, slapsticka i oponašanja zvukova utjelovio u 60 minuta urnebesne glumačke igre. Predstavu izvodi glumica Amanda Prenkaj.
Nakon toga, u 18.30 sati bit će izvedena predstava suvremenog cirkusa Bivak u produkciji Cirk pozora i Triko cirkus teatra – izvedba inspirirana životima ljudi „s one strane“ društvenog hoda, s one strane ograde, utjelovljenima beckettovskim likovima skupljača starog željeza. U ovom projektu tematizira se ulica kao prostor koji u hijerarhiji izvedbenih prostora zauzima najnižu razinu, ali je s druge strane najotvorenije mjesto, najdemokratičnije, otvoreno svim socijalnim skupinama i svim ljudima koji se na njoj zateknu. 
Subotnji program završava uz najzagrebačkiji film Tko pjeva, zlo ne misli – ovo antologijsko ostvarenje Kreše Golika, ujedno i najpopularniji hrvatski film svih vremena, sasvim sigurno ne treba puno predstavljati. Film koji uz pregršt humora vjerno opisuje život i običaje u Zagrebu i okolici tijekom 1930-ih, ostao je upamćen i po briljantnoj glumi Mije Oremović, Relje Bašića i Franje Majetića.
Nedjeljni program započet će u 16:00 sati uz Umjetnost u našem kvartu, razgovor sa stanovnicima kvarta pod vodstvom inicijative Novi javni naručitelji, koja građanima pruža mogućnost naručivanja umjetničkog djela u javnom prostoru. Svi oni koji su osigurali svoje mjesto na vrijeme moći će sudjelovati u radionici Paint & Chill – slikanju na otvorenom pod vodstvom kreativaca Matee Koreny i Ivana Kandrača iz studija Limun i Lasica. 

Program se nastavlja u 17:30 sati kada će oni najmlađi imati priliku zaviriti u svijet Ivane Brlić Mažuranić – naime, pripovjedačica Sabina Gvozdić već se dvadeset godina bavi pripovijedanjem bajki, a ovoga puta u Lučko donosi priču Jagor. Program završava od 18:30 sati kada će biti izvedena plesna predstava za djecu – Tri skockana praščića, u produkciji Plesnog centra TALA. Ova izvedba najmlađim će gledateljima neposrednošću te svježim načinom pripovijedanja otkriti nove kazališne dimenzije, istodobno zagovarajući vrijednosti iz priče – marljivost, prijateljstvo te važnost svakog pojedinca! Predstava je nastala prema koreografiji Larise Navojec i Tamare Curić te dramaturgiji Ane Tonković Dolenčić, a izvode je Larisa Navojec/Maja Kovač, Tamara Curić/Katarina Opić, Damir Klemenić/Sivio Vovk i Petar Cvirn/Zoran Pribičević.
‍Ulaz na sve programe je slobodan, dok je za sudjelovanje u radionicama bila potrebna prethodna prijava. Program će se održati na igralištu Osnovne škole Lučko (Puškarićeva ulica 102).
Zadržavamo pravo izmjene i dopune programa. U slučaju nepovoljnih vremenskih uvjeta sav program na otvorenom se odgađa.  Vidimo se u kvartu!   ‍
U ovogodišnjem projektu, koji će uključiti 9 kvartova, kroz stotinjak će događanja sudjelovati više od 200 umjetnika, a kao i dosad, po kvartovima će se izvoditi koncerti, kazališne predstave za djecu i odrasle, predstave suvremenog plesa, filmske projekcije, izvedbe suvremenog cirkusa, poezija i radionice, okolišne akcije te će se, po prvi puta, oslikati murali na zidovima kvartovskih zgrada. Prvi ciklus manifestacije održat će se tijekom travnja i svibnja u Dugavama, Podsusedu, Krugama i Lučkom. 

Zagrebački kvartovi kulture projekt je u organizaciji Centra za kulturno-društveni razvoj Novi prostori kulture, a održava se uz podršku Grada Zagreba. Sve informacije dostupne su na www.kvartovikulture.hr. 

